《启母庙》
宋代·李廌

帝武启宗周，玄鸟浚哲商。
涂山配神禹，独不嗣娥姜。
异时天与配，嗣子繄匪良。
欲肇天与子，是用开厥祥。
钧台享群后，有扈诛叛方。
谁令讴与讼，帝畀有夏昌。
推此方朱均，巍巍真令王。
伯阳指株李，阿衡降空桑。
龙踞生汉祖，龙漦诞褒娼。
石裂何足问，世语多荒唐。
若比望夫山，虽怪犹有光。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。